สยามซิตี้ฯ สู่..."บูทีก อินชัวรันส์"
ปี 2556 ถือเป็นปีแรกที่บริษัท สยามซิตี้ประกันภัย สามารถกำหนดนโยบายทางธุรกิจได้ชัดเจนและจะเป็นเชิงรุกครั้งแรก หลังจากได้กลุ่ม &#8220;พานิชชีวะ&#8221; มาถือหุ้นสัดส่วน 95% แทนธนาคารธนชาต โดยในปี 2559 ตั้งเป้าเบี้ยรับรวม 1,750 ล้านบาท จากปี 2555 ที่มีเบี้ยรับรวม 650 ล้านบาท
13 ก.พ. 2556

ปี 2556 ถือเป็นปีแรกที่บริษัท สยามซิตี้ประกันภัย สามารถกำหนดนโยบายทางธุรกิจได้ชัดเจนและจะเป็นเชิงรุกครั้งแรก หลังจากได้กลุ่ม “พานิชชีวะ” มาถือหุ้นสัดส่วน 95% แทนธนาคารธนชาต โดยในปี 2559 ตั้งเป้าเบี้ยรับรวม 1,750 ล้านบาท จากปี 2555 ที่มีเบี้ยรับรวม 650 ล้านบาท
ณัฐดนัย อินทรสุขศรี กรรมการผู้จัดการ บริษัท สยามซิตี้ประกันภัย กล่าวว่า บริษัทกำหนดบทบาทตัวเองเป็นบริษัทที่รุกตลาดรายย่อยในประเทศ ยังไม่คิดที่จะออกไปตลาดต่างประเทศที่ยังไม่ถนัด แต่จะทำงานเชิงรุก จากอดีตที่ตั้งรับโดยตลอด เพราะผู้ถือหุ้นเดิมไม่ต้องการให้ขยาย 
นอกจากนี้ กลุ่มพานิชชีวะ ผู้ถือหุ้นใหม่ต้องการให้ทำธุรกิจเชิงรุก และเติบโตไปในสายงานที่ถนัด ไม่มีแผนที่จะนำไปควบรวมกับบริษัทประกันภัยอื่นที่ทางกลุ่มพานิชชีวะถือหุ้น โดยได้เพิ่มทุนเป็น 300 ล้านบาท จากเดิม 40 ล้านบาท เมื่อเดือน ส.ค. 2554 ปัจจุบันมีอัตราความเพียงพอของเงินกองทุนอยู่ที่ 300% และมีเงินลงทุนในรูปของเงินฝาก 800 ล้านบาท 
บริษัทมีสภาพคล่องเพียงพอในการขยายธุรกิจในอีก 3 ปีข้างหน้า เริ่มจากปี 2556 ตั้งเป้าเบี้ยรับรวม 800 ล้านบาท เพิ่มขึ้น 23% จากปี 2555 ที่มีเบี้ยรับรวม 650 ล้านบาท ปี 2557 เป็น 1,000 ล้านบาท ปี 2558 เป็น 1,300 ล้านบาท และปี 2559 จะเพิ่มเป็น 1,750 ล้านบาท
โครงสร้างเบี้ยการรับประกันภัยจะเปลี่ยนไปจากปัจจุบันที่มีเบี้ยรถยนต์ 10% ในปี 2559 จะเพิ่มเป็น 30% เบี้ยประกันภัยประเภทอื่นๆ จะอยู่ที่ 70% จากปัจจุบัน 90%
ปีนี้ บริษัท สยามซิตี้ฯ จะเปิดสาขาเพิ่มอีก 2 แห่ง รวมเป็น 12 แห่ง และกระจายอำนาจไปสู่สาขาเป็นปีแรก ให้สามารถออกกรมธรรม์และอนุมัติสินไหมทดแทนได้เพื่อให้เกิดความรวดเร็ว พร้อมกับดึงบุคลากรระดับหัวกะทิจากบริษัทคู่แข่งขันเข้ามาร่วมทีม เพื่อวางระบบการทำงาน และ ระบบการให้บริการ ซึ่งจะเน้นขยายฐานลูกค้ารายย่อยเป็นหลักตามความถนัด ในงานรับประกันภัยรถยนต์ งานรับประกลุ่มนักเรียน และงานพัฒนาช่องทางการขายผ่านตัวแทนและนายหน้า ซึ่งมีทีมงานรวมกันประมาณ 40 คนที่เข้ามาใหม่หมด
สำหรับ ราคากลางค่ารักษาที่จะเพิ่มขึ้น จะกระทบกับประกันกลุ่มนักเรียนแน่นอน เพราะให้ความคุ้มครองค่ารักษาที่เกิดจากการเจ็บป่วยและจากอุบัติเหตุ ซึ่งที่ผ่านมาค่าสินไหมทดแทนที่เราจ่ายอยู่ประมาณ 70% แต่ยืนยันว่าปีนี้จะยังไม่ขึ้นราคาเบี้ยประกันกลุ่มนักเรียน 
ณัฐดนัย บอกว่า บริษัทจะใช้ประกันอุบัติเหตุส่วนบุคคล (พีเอ) ออกมาเป็นชุดๆ หรือซีรีส์ ตามลูกค้าแต่ละกลุ่ม ซึ่งต้นเดือน ก.พ.ที่ผ่านมา เริ่มขายประกันพีเอ ราคา 199 บาท คุ้มครองการเสียชีวิตจากอุบัติเหตุ 1 แสนบาท และพิการถาวร หรือทุพพลภาพถาวร 5 หมื่นบาท ค่าปลงศพ 1 หมื่นบาท โดยไม่คุ้มครองอุบัติเหตุที่เกิดจากการขับขี่ หรือโดยสารรถจักรยานยนต์ และจะออกพีเอตามศาสนาอิสลามออกมา
ทั้งนี้ ณัฐดนัย วางตำแหน่งบริษัท สยามซิตี้ประกันภัย ไว้เป็น บูทีก อินชัวรันส์ ที่ออกแบบความคุ้มครองตามความต้องการเฉพาะของลูกค้าแต่ละกลุ่ม